《和俞质甫夏雨效联句体三十韵》
明代·归有光

浮云方叆叇，光景遂已戢。
浃旬深霪澍，千里破封蛰。
茫茫河伯叹，萧萧山鬼泣。
灵曜邃高居，朱明閟赫翕。
希微澹将开，淅沥吹又急。
遇夜转连绵，酾流更湁潗。
万壑㘊霵鸣，百川灌注入。
池容添纹縠，林色浸淤浥。
离毕月暂耿，宿井星恒湿。
潋滟湖光翻，蹙咽海潮涩。
霓旌尚高翔，云衣犹日缉。
水覆讵可收，天漏谁能葺。
马牛三江混，鸿濛九峰立。
嗟我来自东，独行阻虚邑。
梦离思明两，筮坎成荐习。
谁假卜商盖，但戴杜甫笠。
缤纷馀花落，寂寞愁乌集。
穷巷长闭门，高河近通汲。
天地政氤氲，电风递呼吸。
悽悽听晨鸟，濛濛睇宵熠。
作乂徵时旸，思文忧民粒。
蛙黾费灰酒，鱼虾饶掇拾。
广室坐增悽，匡床听生悒。
何由度日阕，安能使家给？
泥涂跲重茧，梅润侵什袭。
寒袍故恋绨，澜简慵启笈。
顾叹风云满，宁使蛟龙絷！
短屐徒齿齿，折巾空岌岌。
俯仰观宇宙，坱圠迷原隰。
阻饥知不免，寅亮岂所及！

作者简介：归有光（1506～1571）明代官员、散文家。字熙甫，又字开甫，别号震川，又号项脊生，汉族，江苏昆山人。嘉靖十九年举人。会试落第八次，徙居嘉定安亭江上，读书谈道，学徒众多，60岁方成进士，历长兴知县、顺德通判、南京太仆寺丞，留掌内阁制敕房，与修《世宗实录》，卒于南京。归有光与唐顺之、王慎中两人均崇尚内容翔实、文字朴实的唐宋古文，并称为嘉靖三大家。由于归有光在散文创作方面的极深造诣，在当时被称为“今之欧阳修”，后人称赞其散文为“明文第一”，著有《震川先生集》《三吴水利录》等。